Naning

Naning ialah suatu wilayah adat yang kini berada dalam daerah Alor Gajah dan Jasin, di Melaka, Malaysia. Walau bagaimanapun, Naning merupakan salah satu negeri asal yang membentuk konfederasi Negeri Sembilan pada abad yang ke-16.

Penamaan 
Nama Naning dikatakan diambil bersempena satu sarang naning (penyengat) bercorak kuning terus yang ditemui di atas pulau tiga buah sejanjar yang dikenali sebagai Pulau Galang Tiga Sejanjar yang terletak di sebuah paya di Taboh.

Sejarah 
Naning dibuka oleh masyarakat Minangkabau yang berhijrah dari Sumatera pada abad ke-14. Ia diteroka oleh sekurang-kurangnya lima kumpulan keluarga (suku) iaitu suku Nan Bergajah Tunggal yang diiktiraf sebagai kerabat Naning, Semelenggang, Tiga Batu, Mungkal dan Anak Melaka. Naning mengamalkan Adat Perpatih yang telah diasimilasikan dengan kehidupan dan gaya masyarakat tempatan terutamanya daripada masyarakat orang asli.

Pemerintahan 
Naning membentuk kerajaan sendiri sejak dibuka. Ia diperintah oleh seorang Penghulu dari keluarga Nan Bergajah Tunggal. Ia turut menjadi sebahagian daripada negeri yang membentuk Persekutuan Negeri Sembilan. Pada era pendudukan Belanda, jawatan penghulu diikitraf sebagai Pemerintah Naning dan diberikan pemerintahan sendiri.. Walau bagaimanapun, selepas British menduduki Melaka, jawatan Penghulu direndahkan tarafnya sebagai penghulu mukim, dan tidak lagi dibenarkan berkerajaan sendiri. Pasca-kemerdekaan Tanah Melayu, pentadbiran Naning ditempatkan dalam Melaka, dengan Penghulu Naning dan Lembaga Adat mempunyai kedudukan khas dalam Perlembagaan Negeri.

Kawasan pengaruh 
Apabila Tanah Melayu memperolehi kemerdekaan daripada Inggeris, Naning kekal menjadi sebahagian daripada Melaka. Terdapat 25 buah mukim dalam Naning yang kini berada dalam daerah Alor Gajah dan Jasin, Melaka, iaitu:

 Daerah Alor Gajah
 Mukim Ramuan China Besar
 Mukim Ramuan China Kechil
 Mukim Sungai Baru Ulu
 Mukim Masjid Tanah
 Mukim Sungai Siput
 Mukim Berisu
 Mukim Sungai Buloh
 Mukim Ayer Pa’abas
 Mukim Lendu
 Mukim Melekek
 Mukim Taboh Naning
 Mukim Pegoh
 Mukim Kelemak
 Mukim Pulau Sebang
 Mukim Tanjung Rimau
 Mukim Padang Sebang
 Mukim Gadek
 Mukim Melaka Pindah
 Mukim Rumbia
 Mukim Sungai Petai
 Mukim Kemuning
 Mukim Tebong
 Daerah Jasin
 Mukim Batang Melaka
 Mukim Jus
 Mukim Nyalas

Rujukan

Nota kaki 

 
Petempatan di Melaka
Sejarah Negeri Sembilan